美國國會大廈衝突

美國國會大廈衝突，係指2021年1月6號美國總統當勞侵嘅支持者聚集響華盛頓特區抗議話2020年美國總統選舉結果唔妥，同時要求副總統彭斯同國會拒絕承認祖拜登當選第46任美國總統嘅一輪事件。

當日朝頭早，示威者聚集響橢圓形草地上面參加一場由當勞侵、小當勞侵同朱利亞尼主持叫做「拯救美國」嘅集會。示威起初和平，後來演變成為警民衝突，部分侵嘅支持者一度入到美國國會大廈。大型傳媒普遍指係侵嘅擁躉暴力硬闖，政府部隊武力抵擋——係一邊堅攻一邊堅守嘅雙方對陣。亦有媒體引述專家同用影片指證，話有國會警察開欄畀示威者入場，兼且有反侵組織安提法嘅人混咗入去群撑侵嘅人度搞搞震，特登引起暴力衝突。

呢一次衝突造成五死，包括撑侵退伍空軍 Ashli Babbit，至少六十位國會警察受咗傷，另外至少有八十二個人俾差人拉咗，包括喺反侵嘅「黑命貴」活動之中嘅活躍分子 John Sullivan 。

後續事件

當勞侵彈劾案 

2021年1月11號，美國眾議員大衛·西西里尼、占美·拉斯金同劉雲平向眾議院提交咗一份針對當勞侵嘅彈劾草案，話佢煽動叛亂，叫佢啲支持者去國會大廈，造成衝突。佩洛西之後任命7個彈劾管理人，佢哋分別係眾議院情報委員會主席、民主黨眾議員希夫、眾議院司法委員會主席納德勒、民主黨議員傑弗里斯、民主黨議員洛夫格倫、民主黨議員戴明斯、民主黨議員加西亞同民主黨議員克魯。當勞侵喺1月13號第二次被彈劾。佢喺美國歷史上唯一兩次被彈劾嘅聯邦官員。 

2月14號，美國參議院以57票有罪對43票無罪結束呢次彈劾，因為支持票數未過有效票數嘅三分之二，裁定當勞侵無罪。

太陽花學運
 佔領立法會

2021年
美國政治